**A Magyar Bűnüldözők Szakmai Egyesülete**

**ELNÖKSÉGÉNEK**

**04 /2021. (VIII.06.) számú**

**H A T Á R O Z A T A**

**Az egyesületi elismerő címek adományozásáról**

A Magyar Bűnüldözők Szakmai egyesülete Elnöksége:

* elismerve az egyesület szakmai és szervezeti életében végzett tevékenység fontosságát,
* ápolva az egyesület másfél évtizedes hagyományait,
* kifejezve a folytonosság elvét a 2006. évben megalapított címek adományozása tekintetében,
* figyelembe véve az időközben bekövetkezett szervezeti és normaváltozásokat,

az Alapszabály 28.§ m./ pontjában kapott felhatalmazás alapján az alábbi határozatot hozza:

**1.§**

**(1)** Az Elnökség az egyesület érdekében kifejtett aktív szervezeti tevékenység, kimagasló szakmai munka, valamint a szaktudományok magas szintű művelése elismeréseként:

1. ***„Elnökségi tanácsos”***
2. ***„Elnökségi főtanácsos”***
3. ***„Címzetes elnökségi tanácsos”***
4. ***„Címzetes elnökségi főtanácsos”***

címeket adományozhat.

**(2)** E határozat alkalmazásában a szakmai munkán, szakmai tudáson a bűnüldözés szakterületét: a bűnügyi felderítői, bűnügyi vizsgálati munkát, továbbá a bűnmegelőzési tevékenységet, a büntető igazságszolgáltatási tevékenységet; a bűnüldözés szakterületét segítő tevékenységeket: közrendvédelmi, határrendészeti, vámrendészet- és vámigazgatási, általános rendészeti, rendészet-igazgatási tevékenységeket kell érteni.

**(3)** E határozat alkalmazásában a szaktudományokon: a jogtudomány alkotmányjogi, közigazgatási jogi, büntető,- és büntetőeljárás-jogi ágát, a bűnügyi tudományokat, és a rendészeti tudományokat kell érteni.

**2.§**

**(1)** Az 1.§ (1) bekezdésben írt címeket (továbbiakban: cím) az Elnökség határozatával adományozza:

1. az a) és b) pontok esetében az egyesület rendes tagjának,
2. a c) és d) pontok esetében az egyesület pártoló és tiszteletbeli tagjának,

amennyiben az e határozatban írt különös feltételeknek megfelelnek.

**(2)** A cím posztumusz, és egyesületi tagsági jogviszonnyal nem rendelkezők részére nem adományozható.

**(3)** A címet az Elnökség saját elhatározása, vagy bármely egyesületi tag javaslatára adományozza.

**(4)** A cím viselésének joga megszűnik:

1. az egyesületi tagsági jogviszony megszűnése napján,
2. a cím viseléséről való írásbeli lemondás esetén.

**3.§**

**(1)** A cím adományozásáról oklevél készül, melyet az egyesület elnöke ír alá.

**(2)** Az oklevél tartalmazza az egyesület hivatalos logóját, a cím megnevezését, az elismerésben részesült nevét, (amennyiben van: tudományos/oktatói fokozatát), és egy bővített mondatban a rövid indokolást.

**(3)** A címet ünnepélyes keretek között kell átadni, és a következő Közgyűlés alkalmával a tagság előtt ki kell hirdetni.

**(4)** A cím tulajdonosa jogosult a cím viselésére az egyesületen belüli, és az egyesületen kívüli kommunikáció során, egyaránt.

**4.§**

**Az „Elnökségi tanácsos”**

**(1)** Az „Elnökségi tanácsos” cím az egyesület érdekében kifejtett aktív tevékenysége elismeréséül annak adományozható, aki a szakmai munkájában, vagy a szaktudomány valamely területén huzamos időn át eredményesen dolgozott, vagy az egyesület szakmai munkáját, céljai megvalósulását rendszeresen segítette, és legalább egy éve rendes tagja az egyesületnek.

**(2)** A cím viselőjét a mindenkori éves egyesületi tagdíjból 25%-os tagdíjcsökkentés illeti meg.

**5.§**

**Az „Elnökségi főtanácsos”**

**(1)** Az „Elnökségi főtanácsos” cím az egyesület érdekében kifejtett kimagaslóan aktív tevékenység elismeréséül annak adományozható, aki a szakmai munkájában, vagy a szaktudomány valamely területén hosszú időn át eredményesen dolgozott, vagy az egyesület szakmai munkáját, céljai megvalósulását huzamos időn át rendszeresen, vagy többször kimagaslóan eredményesen segítette, és legalább három éve rendes tagja az egyesületnek.

**(2)** A cím viselőjét a mindenkori éves egyesületi tagdíjból 50%-os tagdíjcsökkentés illeti meg.

**(3)** Az egyesület elnöke tisztsége viselésének ideje alatt e cím birtokosa, de a (2) bekezdésben megállapított tagdíjkedvezmény rá nem vonatkozik.

**(4)** E cím adományozásának nem előfeltétele az „Elnökségi tanácsos” cím megléte, de a fokozatosság elvének betartása célszerű.

**6.§**

**A „Címzetes elnökségi tanácsos és főtanácsos”**

**(1)** A „Címzetes elnökségi tanácsos” cím az egyesület érdekében kifejtett tevékenység elismeréséül annak adományozható, aki hosszabb időn át tevékenyen segítette az egyesület munkáját, vagy az egyesület célkitűzései megvalósulását többször kiemelkedően támogatta.

**(2)** A „Címzetes elnökségi főtanácsos” cím az egyesület érdekében kifejtett tevékenység elismeréséül annak adományozható, aki huzamosabb időn át tevékenyen részt vett az egyesület munkájában, vagy az egyesület célkitűzései megvalósulását többször eredményesen, vagy kimagaslóan segítette, támogatta, és legalább két éve tiszteletbeli, vagy pártoló tagja az egyesületnek.

**(3)** Az egyesület azon rendes tagja, aki a 4.§ és 5.§-ban meghatározott cím valamelyikének birtokosa, és tagsági viszonyát kérelmére pártoló tagsággá minősítik át, e cím birtokosává válik.

**7.§**

**(1)** Az Elnökségnek figyelembe veszi az adományozásnál a címek jelentőségének, méltóságának mindenkori megőrzését.

**(2)** Az 1.§ (1) bekezdés a) és c) pontjában meghatározott címből évente legfeljebb kettő, a b) és d) pontjában meghatározott címből pedig egy adományozható. E szabálytól különösen méltányolható esetben az Elnökség eltérhet.

**8.§**

**(1)** E határozat 2021. augusztus 15. napján lép életbe, ezzel egyidőben a Tanácsosi, főtanácsosi címek alapításáról, adományozásuk rendjéről szóló 11/2006. (XII.14.) Eln. számú elnökségi határozat hatályát veszti.

**(2)** E határozat hatályba lépése nem érinti a 11/2006. (XII.14.) Eln. számú elnökségi határozat alapján adományozott címeket.

 ***Jakab György*** s.k.

 **e l n ö k**